FORELØBIGT FORSLAG TIL ÆNDRINGSBUDGET Nr. 5 TIL BUDGETTET FOR 2003 - OVERSIGT OVER INDTÆGTER OG UDGIFTER EFTER SEKTION - Sektion III - Kommissionen

(forelagt af Kommissionen )

Under henvisning til:

- traktaten om oprettelse af Det Europæiske Fællesskab, særlig artikel 272,

- traktaten om oprettelse af Det Europæiske Atomenergifællesskab, særlig artikel 177,

- Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget [1], særlig artikel 37,

[1] EFT L 248 af 16.9.2002, s. 1.

forelægger Europa-Kommissionen hermed budgetmyndigheden det foreløbige forslag til ændringsbudget nr. 5 til 2003-budgettet på grundlag af nedenstående begrundelse.

***

INDHOLDSFORTEGNELSE

BEGRUNDELSE

OVERSIGT EFTER UDGIFTSOMRÅDER I DE FINANSIELLE OVERSLAG

OVERSIGT OVER INDTÆGTER OG UDGIFTER EFTER SEKTION

BEGRUNDELSE

I januar 2003 rettede de nationale myndigheder i Spanien og Italien henstilling til Kommissionen om bistand fra EU's Solidaritetsfond (EUSF) [2] i forbindelse med tre oliekatastrofer forårsaget af den forliste olietanker Prestige, jordskælv i regionerne Molise og Apulien samt vulkanen Etnas udbrud.

[2] Rådets forordning (EF) nr. 2012/2002 af 11. november 2002 om oprettelse af Den Europæiske Unions Solidaritetsfond, EFT L 311 af 14.11.2002.

Kommissionen har foretaget en grundig gennemgang af ansøgningerne på grundlag af EUSF-forordningen, særlig dennes artikel 2, 3 og 4. Det kunne konstateres, at ingen af de tre katastrofer kan betegnes som en "større katastrofe" i den i EUSF-forordningen omhandlede betydning, eftersom den anslåede skade i intet tilfælde når op på 3 mia. EUR (for begge landes vedkommende ligger 0,6 % af BNI over 3 mia. EUR, så det er det laveste af tallene, der gælder). Ansøgningerne er derfor blevet behandlet i henhold til bestemmelserne i artikel 2, stk. 2, sidste afsnit, i EUSF-forordningen, som fastslår, at EUSF undtagelsesvis kan anvendes, dersom visse kriterier er opfyldt.

De vigtigste elementer i vurderingen er følgende:

Olieudslip fra Prestige

Den 13. januar 2003 forelagde de spanske myndigheder Kommission en anmodning om bistand fra EUSF til finansiering af nødforanstaltninger som følge af den katastrofe, der var forårsaget af den forliste olietanker Prestige. Oplysningerne i denne ansøgning blev suppleret af yderligere information, som Kommissionen anmodede om den 11. marts og modtog den 13. maj 2003. Den 13. juni fremsendte de spanske myndigheder en yderligere anmodning. Følgende punkter er relevante:

1. Den oprindelige ansøgning blev indgivet inden for fristen på 10 uger efter, at den første skade blev registreret den 19. november 2002.

2. Katastrofen er ikke en naturkatastrofe og falder derfor uden for EUFS's hovedanvendelsesområde. De spanske myndigheder har imidlertid godtgjort, at de særlige omstændigheder, såsom skadens omfang og art, usikkerheden om, hvornår der kan findes en løsning på den varige forurening og de negative følger for den ramte region på længere sigt, er af en sådan art, at det forekommer berettiget at anvende EUSF.

3. Den direkte skade angives til 594 mio. EUR. Dette tal skal korrigeres, eftersom det omfatter indirekte skader/økonomiske tab (140 mio. EUR i kompensation til fiskeriet), udgifter til reklame for at fremme turismen (24,5 mio. EUR) samt lånesubsidier (13,6 mio. EUR), hvilket ikke kan betragtes som skade. På den anden side skal de anslåede udgifter på 70 mio. EUR til en permanent løsning, der kan neutralisere vraget, lægges til den direkte skade. Der bør ligeledes tages hensyn til, at en del af denne direkte skade vil blive dækket af betalinger fra International Oil Pollution Compensation Fund (IOPCF) (se punkt 9 nedenfor). Kommissionen mener derfor, at den direkte skade bør anslås til 436 mio. EUR.

4. Olieudslippet forårsager omfattende skade på det naturlige miljø (en skade, der er svær at anslå økonomisk) og forurener - i varierende grad - hele kystlinjen for Spaniens fire nordlige selvstyrende regioner (Galicien, Asturias, Cantabria og Baskerlandet) samt et antal øer ud for Atlanterhavskysten og udmundingerne af de spanske floder, der løber ud i Atlanterhavet. En særlig omstændighed ved Prestige-katastrofen er usikkerheden omkring, hvornår forureningen rent faktisk vil stoppe, så længe der ikke er en permanent løsning på, hvorledes vraget kan neutraliseres.

5. Det er rent objektivt vanskeligt at vurdere, hvorvidt Prestige-katastrofen opfylder alle kriterierne i forordningen vedrørende en "usædvanlig regional katastrofe". Da forureningen mest berører havet og kysterne, forekommer det vanskeligt at give en rimelig definition af "den berørte region", som omhandlet i forordningens artikel 2, stk. 2, og at fastslå, hvorvidt "størstedelen af befolkningen" i det pågældende område er berørt.

6. På den anden side er der konstateret alvorlige og varige følger for levevilkårene og for den økonomiske stabilitet i området nær kysten, hvor en stor del af befolkningen i de fire autonome regioner er koncentreret. To vigtige faktorer gør sig gældende: den alvorlige og varige indvirkning på miljøet og de økonomiske følger af katastrofen, især inden for de to vigtigste økonomiske sektorer for de fire regioner, nemlig fiskeri og tilknyttede erhverv (akvakultur, høst af skaldyr og forarbejdningsindustrien) og turisme. Medens den negative situation for fiskeriet berører en meget stor del af befolkningen, især i de mange små kommuner direkte ved kysten, er turismen berørt i de fire regioner som helhed - ikke mindst på grund af dårligt image - og dette rammer ikke kun den direkte beskæftigelse inden for sektoren (hoteller, campingpladser, turisme i landdistrikter), men også beskæftigelsen inden for en lang række tilknyttede sektorer (barer, restauranter, diskoteker mv.). Dette påvirker økonomien som helhed, men også levevilkårene for et stort antal mennesker.

De spanske myndigheder anslår, at mere end 330 000 mennesker, som er afhængige af fiskeri og tilknyttede sektorer - herunder familiemedlemmer - er direkte berørt af katastrofen gennem mistet beskæftigelse eller indkomst. Inden for turisme er der tale om 550 000 mennesker. De spanske myndigheder forventer, at hvis begge sektorer ses under ét, vil i alt 885 000 mennesker være berørt af katastrofen med økonomiske tab på 1,2 mia. EUR over de næste to år.

Det skal bemærkes, at kystmyndighederne for de fire selvstyrende regioner er ansvarlige for ca. 2,8 mio. indbyggere. Befolkningen i størstedelen af de små byer og landsbyer uden for de større byer som La Coruña, Vigo, Avilés, Gijón, Santander og San Sebastian omfatter 1,5 mio. indbyggere, som i vid udstrækning er afhængige af de nævnte to sektorer.

7. Den berørte region kan ikke betegnes som "afsides beliggende eller isoleret". De spanske myndigheder har imidlertid kunne godtgøre, at de særlige virkninger og den usikre situation, der er forårsaget af Prestige-katastrofen i det berørte område, er af et sådant omfang, at anvendelsen af EUSF forekommer berettiget.

8. Omkostningerne til nødhjælpstiltag i henhold til EUSF-forordningens artikel 3, stk. 2, er anslået til 416 million EUR. Dette beløb vedrører næsten udelukkende rensningsaktiviteter og opsamling af olie på strandene og i havet samt behandling af olieudslippet.

9. Der er identificeret andre finansieringskilder af fællesskabsoprindelse inden for de eksisterende instrumenter til afhjælpning af den samlede skade, specielt strukturfondene og Samhørighedsfonden; det forventes, at denne bistand vil udgøre ca. 400 mio. EUR (EFRU indtil 170 mio. EUR, inklusive et beløb fra INTERREG-initiativet, som er øremærket til en permanent løsning, der skal neutralisere vraget, ESF 10,1 mio. EUR, Samhørighedsfonden 9,1 mio. EUR, FIUF indtil 140 mio. EUR og 30 mio. EUR som kompensation til fiskere og akvakulturindustrier, som hentes fra budgetpost B2-200 (omstilling af fartøjer og fiskere, der var afhængige af fiskeriaftalen med Marokko).

10. Betalingen fra International Oil Pollution Compensation Fund (IOPCF) forventes at andrage 150 mio. EUR. Betalingen i forbindelse med skader, der kan give anledning til erstatning som omhandlet under punkt 7, forventes at udgøre mellem 50 mio. og 64 mio. EUR af den nævnte betaling. Det bør bemærkes, at mulighederne for at opnå erstatning gennem International Oil Pollution Fund i øjeblikket er meget begrænsede. Der vil i 2004 ske en femdobling af det nuværende erstatningsbeløb til ca. 910 mio. EUR, men beløbet vil ikke kunne anvendes til allerede indtrufne katastrofer.

Af ovennævnte årsager er Kommissionen nået til den konklusion, at på grund af katastrofens specielle karakter, de særlige omstændigheder i forbindelse med den samt dens klare negative følger vil det være berettiget at anvende Solidaritetsfonden.

Jordskælvene i Molise and Apulien

Ansøgningen om anvendelse af EUSF blev indgivet til Kommissionen den 13 januar 2003 og havde til formål at finansiere nødforanstaltninger som følge af en række jordskælv i regionerne Molise og Apulien. Oplysningerne i denne ansøgning blev suppleret af yderligere oplysninger, som Kommissionen anmodede om den 11. marts og modtog den 2. maj 2003. De sidste manglende oplysninger blev modtaget på et møde den 19. juni 2003. Følgende punkter er relevante:

1. Katastrofens starttidspunkt var den 31. oktober 2002. Ansøgningen blev indgivet inden for fristen på 2 måneder efter EUSF-forordningens ikrafttrædelse, dvs. inden for den periode med tilbagevirkende kraft, der er fastsat i forordningens artikel 13.

2. Katastrofen er en naturkatastrofe og falder derfor inden for EUSF's hovedanvendelsesområde.

3. Den direkte skade anslås til 1 558 mio. EUR.

4. Det katastroferamte område er blevet klart defineret som 65 kommuner i provinsen Campobasso/Molise og 14 kommuner i provinsen Foggia/Apulien. Ovennævnte skade vedrører udelukkende det område, der er defineret som det berørte område.

Befolkningen i det således definerede område omfatter 243 000 indbyggere, hvoraf størstedelen er direkte berørt.

5. Medens det normalt ikke forekommer berettiget at anvende EUSF i forbindelse med regionale katastrofer, som ikke omfatter geografiske områder eller befolkninger af et betydeligt omfang, bør der foretages en vurdering i hvert enkelt tilfælde, idet der også bør tages hensyn til skadens relative omfang og til dens virkninger. I det foreliggende tilfælde er det de omfattende direkte skader, samt områdets isolerede karakter, der gør det berettiget at konkludere, at der er tale om skader af "et betydeligt omfang".

6. Det er godtgjort, at der er tale om alvorlige og vedvarende indvirkninger på levevilkårene og på regionens økonomiske stabilitet. En undersøgelse viser, at gennem skader på talrige offentlige og private bygninger, herunder landbrugsbedrifter og infrastruktur, er regionen ramt af større forstyrrelser, som har sat produktion og handel i stå og påført regionen alvorlig og vedvarende skade. Over 20 % af bygningerne er erklæret uegnet til beboelse og ca. 12 000 mennesker har måttet huses midlertidigt.

7. Som nævnt under punkt 5 ovenfor er den berørte region - selv om den ikke kan betegnes som "afsides beliggende" - karakteriseret ved sin noget isolerede beliggenhed. De italienske myndigheder har godtgjort, at indvirkningerne af jordskælvet på det berørte område, som allerede inden jordskælvet blev betegnet som svagt og socialt opsplittet, var af et sådant omfang, at anvendelsen af EUSF forekommer berettiget.

8. Omkostningerne til nødhjælpstiltag, som er støtteberettigede i henhold til EUSF-forordningens artikel 3, stk. 2, er anslået til 248 mio. EUR, fordelt på typer af tiltag. De italienske myndigheder har bekræftet, at disse omkostninger kun vedrører den berørte region.

9. Finansiering fra strukturfondenes program vedrørende den berørte region er generelt mulig, specielt med henblik på at genoplive økonomiske aktiviteter og afbøde skader på offentlige infrastrukturer. Der er dog ikke hidtil øremærket noget bestemt beløb.

10. Der er ikke nogen forsikringsmæssig dækning af støtteberettigede skader, som omhandlet under punkt 8.

Af ovennævnte grunde har Kommissionen besluttet at imødekomme Italiens ansøgning.

Vulkanen Etnas udbrud

Ansøgningen om mobilisering af EUSF blev indgivet til Kommissionen den 13. januar 2003 og vedrørte medfinansiering af nødhjælpstiltag som følge af den katastrofe, der var forårsaget af vulkanen Etnas udbrud og af de efterfølgende jordskælv og askenedfald over en periode på adskillige måneder. Oplysningerne i ansøgningen blev suppleret med yderligere informationer, som Kommissionen anmodede om den 11. marts og modtog den 7. maj 2003. De sidste manglende oplysninger blev modtaget på et møde den 19. juni 2003. Følgende punkter er relevante:

1. Katastrofens starttidspunkt var den 26. oktober 2002. Ansøgningen blev indgivet inden for fristen på 2 måneder efter EUSF-forordningens ikrafttrædelse, dvs. inden for den periode med tilbagevirkende kraft, der er fastsat i forordningens artikel 13.

2. Katastrofen er en naturkatastrofe og falder derfor inden for EUSF's hovedanvendelsesområde.

3. De direkte skader angives til 962 mio. EUR. Dette tal skal dog korrigeres, da det også omfatter indirekte skader ("mistet økonomisk aktivitet" til 113 mio. EUR). Kommissionen mener derfor, at den samlede direkte skade bør anslås til 849 mio. EUR.

4. Den region, der er berørt af katastrofen, er defineret som provinsen Catania. Ovennævnte skade vedrører udelukkende det område, der er defineret som det berørte område.

5. Befolkningen i det således definerede berørte område udgør 1 069 000, hvoraf 920 000 (86 %), dvs. størstedelen, er direkte berørt. Dette kommer til udtryk gennem flere faktorer: befolkningen i 45 af Catanias 55 kommuner er udsat for giftigt nedfald af vulkansk aske, hvilket er en alvorlig trussel mod folkesundheden. Der er registreret alvorlige skader på grund af jordrystelser og lava i 14 kommuner, hvilket berører 160 000 mennesker; over 3 000 boliger og et antal offentlige bygninger er blevet usikre, og der er forårsaget skader anslået til 590 mio. EUR på privat ejendom og offentlige bygninger og infrastrukturer.

6. De alvorlige og varige indvirkninger på levevilkårene og den økonomiske stabilitet i regionen skyldes (i) udbrud og seismisk aktivitet over flere måneder og (ii) det omfattende arbejde med udbedring af skaderne (anslås til over to år) og evaluering af sundhedsrisikoen på grund af asken. Catania-provinsen indtager andenpladsen (efter Palermo-provinsen), når det gælder betydning for Siciliens økonomi (21 %). Det forventede bortfald af 3 mia. EUR vil derfor påvirke den sicilianske økonomi som helhed. Tabet inden for landbrugsproduktionen, som er Catania-provinsens vigtigste økonomiske ressource med over 30 000 beskæftigede, anslås til 50 % for indeværende år. Det generelle tilbageslag i økonomien ligger på omkring 35 % og turistreservationerne, som er af vital betydning for øens økonomi, er faldet med 80 %. Lukningen af eller den meget reducerede aktivitet i Catanias lufthavn, som med et befolkningsunderlag på tre millioner mennesker og over fire millioner passagerer om året er knudepunktet for transport af mennesker og varer i hele den østlige del af Sicilien, medfører særlig store tab.

7. Catania-provinsen er en del af Sicilien, hvor levevilkårene er karakteriseret ved, at der er tale om en ø med en fjern geografisk beliggenhed, begrænset tilgængelighed og delvis afsondrethed fra centrene for den italienske økonomi, såvel som en afhængighed af de tilstødende provinser og fastlandet; dette er faktorer, der gør Siciliens økonomi særlig sårbar.

8. Omkostningerne til nødhjælpstiltag, som er støtteberettigede i henhold til EUSF-forordningens artikel 3, stk. 2, er anslået til 204 mio. EUR, fordelt på typer af tiltag. De italienske myndigheder har bekræftet, at disse omkostninger kun vedrører den berørte region.

9. Finansiering fra strukturfondenes program vedrørende den berørte region er generelt mulig, specielt med henblik på at genoplive økonomiske aktiviteter og afbøde skader på offentlige infrastrukturer. Der er dog ikke hidtil øremærket noget bestemt beløb.

10. Der er ikke nogen forsikringsmæssig dækning af støtteberettigede skader, som omhandlet under punkt 4, eftersom der generelt ikke findes nogen forsikringer på markedet, der dækker skader forårsaget af vulkansk aktivitet.

Af ovennævnte grunde foreslås det at imødekomme Italiens ansøgning og at mobilisere EUSF.

Finansiering

Det samlede årlige budget, der er til rådighed for udsædvanlige regionale katastrofer, er på 75 mio. EUR (jf. artikel 4, stk. 2, i EUSF-forordningen). Dette betyder, at maksimalt 56,250 mio. EUR kan tildeles inden 1. oktober. Den sats, der anvendes til at fastsætte bevillingerne til usædvanlige regionale katastrofer, er 2,5 % af den samlede direkte skade. For at sikre en ligelig behandling af ansøgningerne foreslås det at anvende denne sats og derefter at nedsætte ydelserne proportionalt, for således at overholde den grænse for tildelinger indtil 1. oktober, der er fastsat i forordningen.

Den foreslåede EUSF-støtte er følgende:

>TABELPOSITION>

Disse erstatningsbeløb efterlader 25 % af Den Europæiske Solidaritetsfond til rådighed for tildeling i årets sidste kvartal.

De nødvendige betalingsbevillinger vil blive stillet til rådighed ved hjælp af en overførsel af bevillinger fra andre budgetposter, som Kommissionen rettidigt vil foreslå over for budgetmyndigheden.

OVERSIGTSTABEL EFTER UDGIFTSOMRÅDER I DE FINANSIELLE OVERSLAG

>TABELPOSITION>

OVERSIGT OVER INDTÆGTER OG UDGIFTER EFTER SEKTION

Sektion III - Kommissionen

DELB

>TABELPOSITION>

UNDERSEKTION B2 - STRUKTURFORANSTALTNINGER, STRUKTUR- OG SAMHØRIGHEDSUDGIFTER, ANDRE LANDBRUGS- OG REGIONALFORANSTALTNINGER, TRANSPORT SAMT FISKERI

AFSNITB2-4--DEN EUROPÆISKE UNIONS SOLIDARITETSFOND - MEDLEMSSTATERNE

>TABELPOSITION>

KAPITELB2-4 0--Den Europæiske Unions Solidaritetsfond - Medlemsstaterne

ArtikelB2-4 0 0--Den Europæiske Unions Solidaritetsfond - Medlemsstaterne

>TABELPOSITION>

Under denne artikel opføres de bevillinger, der følger af mobiliseringen af Den Europæiske Unions Solidaritetsfond.